Leonotis nepetifolia

Ny Leonotis nepetifolia dia karazan-javamaniry mamony roa ravin-tsimoka, ao amin' ny fianakaviana Lamiaceae (na Labiateae), zana-pianakaviana Lamioideae, teratany any amin' ny faritra trôpikaly sy sobtrôpikaly aty Afrika atsimon' i Sahara ary ny any amin' ny Zana-kôntinanta Indiana. Zavamaniry mitsangana sy maniry isan-taona izy ireo, izay manana haavo mahatratra hatramin' ny 3 m sy ravina tsotra mifanohitra ary voniny miloko volom-boasary maro mivondrona. Indreto ny anarany amin' ny teny malagasy: halanjanahary, hazonjanahary, kilanjananahary, lanjalanjananahary ary lanjambola. Atao hoe kitsotsoka ny voniny any amin' ny faritra Betsileo.

Nampidirina tany amin' ny faritra maro eran' izao tontolo izao ilay zavamaniry, indrindra fa any Aostralia sy any amin' ny  nosy maron' i Pasifika, any Amerika Afovoany sy Amerika Atsimo, any Afrika Avaratra, any Sina ary any Azia Atsimo Atsinanana, izay matetika lasa mety tsara any ary indraindray heverina ho zavamaniry manafika, indrindra fa any Aostralia sy any amin' ny vondronosy Hawaiiana ary any Florida.

Isan-karazany ny fampiasana ity zavamaniry ity amin' ny fitsaboana nentim-paharazana aty Afrika sy any India. Araka ny fanadihadiana momba ny farmakôlôjia sasany, mifototra amin' ny fanao nentim-paharazana, ny Leonotis nepetifolia dia ampiasaina hiadiana amin' ny androbe, hampihenana ny fanaintainana, hitsaboana ny diabeta, hamonoana ny kankana, ary mampihena ny tahan' ny glisemia. Zavamaniry fanao haingon-trano koa izy io.

 Jereo koa 

 Leonotis
 Leucas
 Leucas martinicensis (atao hoe kifilanjambola sy lanjalanjananahary ary lanjananahary koa amin' ny teny malagasy)